**เทศบาลตำบลห้วยยอด ร่วมกับนักศึกษาฝึกประสบการณ์วิทยาลัยการสาธารณสุขสิรินธรจังหวัดตรัง ลงพื้นที่ให้ความรู้และการป้องกันโรคไข้เลือดออกแก่ประชาชน ชุมชนหน้าวัดห้วยยอด**

เมื่อวันที่ 9 พฤษภาคม 2565 เวลา 15.00น. ที่ชุมชนหน้าวัดห้วยยอด นายวิโรจน์ ฤทธิ์ชู ผู้อำนวยการกองสวัสดิการสังคม รักษาราชการแทนผู้อำนวยการกองสาธารณสุขและสิ่งแวดล้อม บุคลากรด้านสาธารณสุขของเทศบาล เจ้าหน้าที่ผู้ปฏิบัติงานที่เกี่ยวข้อง อสม.ชุมชนหน้าวัดห้วยยอด ร่วมกับนักศึกษาฝึกประสบการณ์วิทยาลัยการสาธารณสุขสิรินธรจังหวัดตรัง ลงพื้นที่ชุมชนหน้าวัดห้วยยอด เพื่อรณรงค์ประชาสัมพันธ์ให้ความรู้และป้องกันโรคไข้เลือดออก แก่ประชาชนชาวชุมชนหน้าวัดห้วยยอด เพื่อร่วมกันป้องกันและเฝ้าระวังโรคดังกล่าว โดยได้มอบเอกสารแผ่นพับเกี่ยวกับโรคไข้เลือดออก แนวทางการป้องกันโรค รวมทั้งทรายอะเบทกำจัดลูกน้ำยุงลาย เพื่อนำไปทำลายแหล่งเพาะพันธุ์ลูกน้ำยุงลายต่อไป

ทั้งนี้ไข้เลือดออกเป็นโรคติดต่อ ที่เป็นปัญหาด้านสาธารณสุขที่สำคัญ และเกิดขึ้นอย่างต่อเนื่องและมีแนวโน้มไข้เลือดออกจะมีการระบาดมากขึ้นอีก การสร้างกระแสให้ประชาชนเกิดการตื่นตัว ในการป้องกันและควบคุมการระบาดของโรค โดยใช้กลยุทธ์การตลาดเชิงสังคมจะช่วยให้การรณรงค์มีประสิทธิภาพยิ่งขึ้น

เทศบาลตำบลห้วยยอดจึงขอเชิญชวนและขอความร่วมมือประชาชนทุกครัวเรือนร่วมกันสำรวจและทำลายแหล่งพันธุ์ลูกน้ำยุงลายอย่างต่อเนื่อง จนเป็นนิสัย โดยใช้มาตรการ 5 ป +1 ข คือ ป.1 เปลี่ยนน้ำทุก 7 วัน ป.2 ปิด ฝาภาชนะ ป.3 ปล่อย ปลากินลูกน้ำ ป.4 ปรับปรุงสิ่งแวดล้อม และ ป.5 ปฏิบัติเป็นนิสัย 1 ข คือ ขัดไข่ยุงลาย เนื่องจากยุงลายจะไข่เหนือน้ำ 1-2 เซนติเมตร เมื่อมีน้ำมาเติมจนท่วม หลังจากนั้นไข่ก็ฟักเป็นตัวลูกน้ำ หากไม่มีน้ำไข่จะแห้งติดผนังภาชนะได้นานเป็นปี จึงจำเป็นต้องขัดไข่ยุงลายในภาชนะด้วย

พิมมาส จันทร์ผ่อง/นักประชาสัมพันธ์ชำนาญการ/ข่าว